NÅ er det ikke lenge igjen!

**Lørdag 10.april skrur vi på vannet** *(så sant forholdene tillater det)* omtrent klokka 12. Styret anbefaler STERKT hver enkelt parsell-leier å **være til stede den dagen**, for å sjekke om det er vannlekkasjer i egen hytte. Vi gjennomfører ingen komplett gjennomgang av hyttene etter at vannet er satt på.

Så blir det spennende å se hvordan sesongen blir - hva vi får til av arrangementer og treff, utleie og markeder..

Årets **ekstraordinære årsmøte** som holdes for å godkjenne regnskapet og presentere budsjettet blir gjennomført digitalt, akkurat som i fjor. Møtet var planlagt på Felleshuset 24.april, men dette utgår altså. Vi håper å kunne gjennomføre **medlemsmøtet som planlagt 7.juni**(med påfølgende **quiz**) til å erstatte vårmøtet - men det vil tiden vise om lar seg gjøre.

For **fellestoaletter/vaskerom** fortsetter vi i år med en lignende ordning som i fjor: Den som har behov for å bruke fellestoalett/dusj må melde seg, og får en egen nøkkel til toaletthuset. De får også ansvar for å vaske. Alle får sms om dette når sesongstart/10.april nærmer seg.

Vask av toaletthusene har inngått som pliktarbeid for alle på avdelingen, frem til nå. I år **flyttes disse pliktarbeidstimene over til jobbing på kvistbilen**. Vi har ikke fått “timeplan” for hageavfallslevering ennå.

Dere vil sikkert huske fra årsmøtet i høst, at vi vedtok å overføre 900.000 kroner fra “kloakkfondet” til et **nytt vedlikeholdsfond** knyttet til strømnettet på Solvang. **Strømnettet** er privat og felles for alle Solvang-avdelingene. Dessverre er det også slitt og dårlig vedlikeholdt - og sikkerheten må bedres. Derfor vil Fellesstyret Solvang kolonihager (FS) nå inngå en avtale med Omexom for bla. å **skifte totalt ca 500 stikkledninger**. Solvang 4s andel i dette arbeidet vil koste oss 483.675 kroner – noe som dekkes av det nye vedlikeholdsfondet.

Frist for å melde **salg av hytte** er 1.mai. Send en epost til solvang4@kolonihager.no hvis du skal selge. Takstmann og – komite kommer søndag 9.mai.

Husk at årets sesong er den siste sesongen der det ikke kreves at du har **offentlig godkjent avløp for kloakk og gråvann**. Har du vann inn i hytta, MÅ du knytte deg på kloakkanlegget innen utgangen av året. Hvis ikke, må du sørge for å plombere vannet før neste sesongstart. Kun vannpost ute i hagen vil da være tillatt. Ta kontakt med styret hvis du har spørsmål rundt dette!

**Søppelkonteinere** er bestilt fra 1.april, på parkeringsplassen som vanlig😊